Reissu kesti kuusi minuuttia. Jäivät kiinni Savonlinnassa.

Neljä saksalaista ylitti Suomen ja Venäjän välisen valtakunnanrajan maanantaina alkuillasta Uukuniemellä ja vietti lyhyen ajan Venäjällä.

Nuorten aikuisten saksalaismiesten seurue oli seikkailu- ja lomamatkalla Suomessa.

Saksalaiset olivat ajaneet autolla rajavyöhykkeen reunaan ja jatkaneet tietä pitkin reippaasti kävellen rajavyöhykkeelle, ylittäneet rajan, viettäneet hiukan aikaa Venäjällä ja palanneet yhtä ripeästi takaisin Suomeen ja autolleen.

Saksalaisten ”hyökkäys” rajavyöhykkeellä kesti kaikkiaan kuusi minuuttia.

– Siitä voi laskea, että käynti Venäjällä oli aika lyhyt, olkoonkin, että rajavyöhyke on tässä aika kapea, sanoo tutkinnanjohtaja Timo Häkkinen Kaakkois-Suomen rajavartioston rikostentorjuntayksiköstä.

Häkkinen kertoo seurueen kertoneen motiivikseen ”jännityksen hakemisen”.

Mathias Rust lensi Punaiselle torille.­

Venäjän rajaviranomaisia on informoitu käynnistä.

Mikäli venäläiset olisivat ottaneet seurueen Venäjältä verekseltään kiinni, reissusta olisi Häkkisen mukaan tullut pitempi kuin kuusiminuuttinen.

– Jännitystä olisi myös voinut tulla enemmän, Häkkinen arvioi.

Nyt kävi niin, että kiinniotto tapahtui kaksi vuorokautta myöhemmin Savonlinnassa, kun Itä-Suomen poliisin partio tavoitti saksalaiset keskiviikkona alkuillasta ravintolan terassilta tai terassin läheisyydestä. He olivat syömässä.

Kaakkois-Suomen rajavartioston partio ei ollut ehtinyt napata saksalaisia maanantaina rajalta, mutta heidän tuntomerkkinsä olivat heti tiedossa. Keskiviikkona rajavartioston rikostorjuntayksikkö sai ilmoituksen tuntomerkkeihin sopivista henkilöistä Savonlinnassa. Poliisi teki työtä pyydettyä.

Esitutkinnassa saksalaiset myönsivät luvattoman rajanylityksen ja heidät haastettiin ulkomaalaisiin sovellettavalla pikamenettelyllä vastaamaan valtiorajarikoksesta Etelä- Karjalan käräjäoikeuteen.

– Yhden luukun periaate, Häkkinen kertoo.

Saksalaiset saattoivat tämän jälkeen jatkaa lomamatkaansa Suomessa. Heitä ei pidätetty eikä vangittu.

Eikä tässä kaikki: rajavartiosto kirjoitti alkuviikosta Vaalimaalla sakon rajavyöhykerikkomuksesta kahdelle muulle saksalaiselle, jotka liikkuivat rajavyöhykkeellä ilman asianmukaista lupaa.

Rajavyöhyke on merkitty maastoon ja teiden varsilla on selkeät varoitustaulut ja stop-kyltit.

– Eri kielillä, myös saksaksi, Häkkinen korostaa.

Operaatio Barbarossa alkoi kesällä 1941.­

Kaakkois-Suomen rajavartiosto muistuttaa kesälomailijoita, että rajavyöhykkeellä liikkumiseen vaaditaan aina rajavyöhykelupa.

Uukuniemen rajanylityspaikka ei ole matkailukäytössä, vaan sitä ovat käyttäneet lähinnä puutavarakuljetukset.

Saksalaisten kaksi tunnetuinta vierailua Suomen kautta Venäjälle / Neuvostoliittoon ovat Mathias Rustin pienkonelento Helsinki-Malmin lentokentältä Moskovaan Punaisen torin liepeille 30 vuotta sitten 28. toukokuuta 1987 sekä kesän 1941 tapahtumat, jolloin osana operaatio Barbarossaa saksalaiset joukot ylittivät rajan Pohjois-Suomessa.